Kopier af ulovlig patientdatabase ligger spredt hos forskere

De ulovligt indsamlede data i DAMD-databasen skal slettes, men det kan vise sig at være vanskeligt, da kopier af data fra databasen ligger hos en lang række forskere.

Region Syddanmark skal slette alle de data i DAMD-databasen, som er blevet indsamlet fra de praktiserende læger uden tilladelse. Det besluttede Folketinget efter længere tids debat om, hvorvidt databasen skulle bevares i Rigsarkivet. Men der eksisterer et større antal kopier af de ulovlige data ude hos forskere, men hvordan de skal slettes, er stadig ubesvaret, fremgår det af et blogindlæg på DenOffentlige.dk.

DAMD-databasen indeholder en række data om blandt andet hjertepatienter og patienter med diabetes, depression og KOL, som det var lovligt at indsamle. Problemet var, at indsamlingen blev udvidet til at omfatte stort set alle konsultationer hos de praktiserende læger.

Det var ulovligt, og derfor skal dataene slettes, og det er Region Syddanmarks opgave, fordi regionen administrerer DAMD.

Men mindst 49 forskere har fået data fra DAMD til 53 forskningsprojekter, og der ligger således kopier af data fra DAMD hos blandt andet Danmarks Statistik.

Derfor kan det i praksis vise sig at være en større udfordring at sikre, at alle kopier af de ulovlige dele af DAMD bliver slettet. Forskerne, som har fået kopier af data, kan ligge inde med både lovlige og ulovlige data fra DAMD, men hvordan det sikres, at de ulovlige dele slettes, er ikke afklaret.